
ԻՐԱՎԱԿԱՆ ԽՆԴԻՐ
ՔՐԵԱԿԱՆ ՄԱՍՆԱԳԻՏԱՑՄԱՆ ՈԼՈՐՏՈՒՄ ԴԱՏԱՎՈՐՆԵՐԻ ԹԵԿՆԱԾՈՒՆԵՐԻ ՑՈՒՑԱԿԻ 
ՀԱՄԱԼՐՄԱՆ ՆՊԱՏԱԿՈՎ ԱՆՑԿԱՑՎՈՂ ՈՐԱԿԱՎՈՐՄԱՆ ԳՐԱՎՈՐ ՔՆՆՈՒԹՅԱՆ

ՆՅՈՒԹԱԿԱՆ ԻՐԱՎՈՒՆՔ

Ա) Վարդգես Հրաչի Սիմոնյանին մեղադրանք է առաջադրվել այն դեպքի առթիվ, որ «նա 2018թ. օգոստոսի 4-ին՝ ժամը 14։10-ի սահմաններում, Տերյան փոխոցում հարձակում է գործել անցորդ Ալինա Սլավայի Պապյանի վրա և դանակի սպառնալիքով պահանջել նրանից իրեն հանձնել ձեռքի պայուսակը»։ Նրան մեղադրանք է առա​ջադրվել նաև այն բանի համար, որ «նա 2018թ. օգոստոսի 10-ին Խորեն Սարգսյանին նյութապես շա​հագրգռելու միջոցով պատվիրել է սպանել քննիչ Տիգրան Աղաբաբյանին, որի վարույթում գտնվում էր իր գոր​ծը»։ Մեղադրանք է առաջադրբել նաև այն բանի համար, որ «նա Դավիթ Ավագյանի հետ 300.000 ՀՀ դրամով վաճառել է Ալինա Պապյանից հափշտակված պայուսակում եղած «iPhone X» մոդելի հեռախոսը»։
Բ) Դավիթ Սպարտակի Ավագյանին մեղադրանք է առաջադրվել այն բանի համար, որ «նա 2018թ. օգոս​տոսի 4-ին՝ ժամը 14։10-ի սահմաններում, Տերյան փոխոցում նկատելով Վարդգես Սիմոնյանին և գիտակցելով, որ նա հարձակվել է անցորդ Ալինա Պապյանի վրա և դանակի սպառնալիքով պահանջում է իրեն տալ պայու​սակը, մոտեցել է և Ալինա Պապյանի ձեռքից խլել պայուսակը»։ Նրան մեղադրանք է առաջադրբել նաև այն բանի համար, որ «նա Վարդգես Սիմոնյանի հետ 300.000 ՀՀ դրամով վաճառել է Ալինա Պապյանից հափշտակ​ված պայուսակում եղած «iPhone X» մոդելի հեռախոսը»։
Գ) Խորեն Հակոբի Սարգսյանին մեղադրանք է առաջադրվել այն բանի համար, որ «նա  2018թ. օգոստոսի 13-ին Վարդգես Սիմոնյանի պատվերով և նյութական շահ ստանալու ձգտումով իր մոտ ապօրինի պահվող «Մակարով» տեսակի ատրաճանակից կրակոցներ է արձակել քննիչ Տիգրան Աղաբաբյանի ուղղությամբ՝ ցանկանալով սպանել վերջինիս»։

ԱՄԲԱՍՏԱՆՅԱԼՆԵՐԻ ԱՆՁՆԱԿԱՆ ՏՎՅԱԼՆԵՐԸ
Վարդգես Հրաչի Սիմոնյան` ծնված 23.04.1987թ., ունի բարձ​րագույն կրթություն, ամուսնացած չէ։ Ծառայել է ՀՀ զինված ուժե​րում: Խնամում է երիկամների հիվանդություն ունեցող մորը՝ ծնված՝ 15.10.1948 թ.։ Նրա վերա​բերյալ ՀՀ քրեական օրենսգրքի 177-րդ հոդվածի 1-ին մասով քրեական գործը 2016թ. մարտի 21-ին մեղադրական եզրակացությամբ ուղարկվել է Երևանի քաղաքի ընդհանուր իրա​վա​սու​թյան դատարան: Դա​տարա​նի 2017թ. նոյեմբերի 13-ի դատավճռով նա դատապարտվել է 2 տարի ժամ​կետով ազատա​զրկման, ինչը պայմանականորեն չի կիրառվել, և նրա նկատմամբ սահմանվել է փոր​ձա​շրջան՝ 2 տարի ժամկետով: 
Դավիթ Սպարտակի Ավագյան` ծնված 29.07.1987թ., ունի բարձ​րագույն կրթություն, ամուսանացած չէ։ Դատարանի՝ 2013 թվականի ապրիլի 14-ի դատավճռով ՀՀ քր․ օր.-ի 179-րդ հոդվածի 2-րդ մասի 3-րդ կետով դատապարտվել է 3 տարվա ազատազրկման, որը պայմանականորեն չի կիրառվել, և վերջինիս նկատմամբ սահմանվել է փորձաշրջան՝ 3 տարի ժամկետով։

Խորեն Հակոբի Սարգսյան՝ ծնված 06.11.1989թ., ամուսնացած է, ունի 3 անչափահաս երեխա՝ 5, 3 և 1 տարեկան։ Միջնեկ երեխային՝ Լիլիթին, անհրաժեշտ է արտասահմանում կատարել ոսկրածուծի փոխպատ​վաս​տում։ Նախկինում դատապարտված չի եղել։
ԳՈՐԾԻ ԴԱՏԱՎԱՐԱԿԱՆ ՆԱԽԱՊԱՏՄՈՒԹՅՈՒՆԸ

2018թ. օգոստոսի 4-ին՝ ժամը 14։45-ին, Ալինա Պապյանը հաղորդում է ներկայացրել Ոստիկանության տա​րած​քային ստորաբաժանում:

2018թ. օգոստոսի 6-ին Ալինա Պապյանի հաղորդման հիման վրա Քննչական կոմիտեի N բաժնում հարուց​վել է թիվ 01111018 քրեական գործը, որը քննիչ Տիգրան Աղաբաբյանը ընդունել է իր վարույթ:

2018թ. օգոստոսի 8-ին Վարդգես Սիմոնյանը ձերբակալվել է: 2018թ. օգոստոսի 9-ին նախաքննական մարմնի որոշմամբ Վարդգես Սիմոնյանը ներգրավվել է որպես մե​ղադրյալ, և նրան մեղադրանք է առա​ջադրվել: Նույն օրն առաջին ատյանի ընդհանուր իրավասության դատա​րանի կողմից նրա նկատմամբ որպես խափանման միջոց է կիրառվել կալանավորումը:

2018թ. օգոստոսի 10-ին ձերբակալվել է Դավիթ Ավագյանը: 2018թ. օգոստոսի 11-ին նա​խաքննության մարմնի որոշմամբ նրան մեղադրանք է առաջադրվել։ Նույն օրը առաջին ատյանի ընդհանուր իրավասության դատարանի կողմից նրա նկատմամբ որպես խափանման միջոց է կիրառվել կալանավորումը:

2018թ. օգոստոսի 14-ին գործը փոխանցվել է Քննչական կոմիտեի Z բաժնի քննիչ Վահան Միրզոյանին, քանի որ 2018թ. օգոստոսի 13-ին քննիչ Տիգրան Աղաբաբյանը հոսպիտալացվել էր։

2018 թվականի օգոստոսի 13-ին քննիչ Տիգրան Աղաբաբյանի սպանության փորձի առթիվ հարուցվել է թիվ 02222018 քրեական գործը։

2018թ. օգոստոսի 17-ին թիվ 02222018 քրեական գործի շրջանակներում ձերբակալվել է Խորեն Սարգսյանը։ 2018 թվականի օգոստոսի 18-ին նախաքննության մարմնի որոշմամբ նրան մեղադրանք է առաջադրվել։ Նույն օրը առաջին ատյանի ընդհանուր իրավասության դատարանի կողմից նրա նկատմամբ որպես խափանման միջոց է կիրառվել կալանավորումը:

2018 թվականի օգոստոսի 19-ին թիվ 02222018 քրեական գործը միացվել է թիվ 01111018 քրեական գործին, և միացված գործերին տրվել է թիվ 01111018 համարը։
ՄԻՆՉԴԱՏԱԿԱՆ ՎԱՐՈՒՅԹՈՒՄ ՀԵՏԱԶՈՏՎԱԾ ԱՊԱՑՈՒՅՑՆԵՐԸ

Մեղադրյալ Վարդգես Հրաչի Սիմոնյանի ցուցմունքն այն մասին, որ նրա մայրը տառապում է երիկամների անբուժելի հիվանդությամբ, և նրա դեղերը բավակնին թանկ արժեն, իսկ ինքն իր աշխատանքով բավարար գումար չի աշխատում, որպեսզի մոր համար գնի անհրաժեշտ դեղերը։ 2018 թվականի օգոստոսի 4-ին՝ ժամը 11։30-ի սահմաններում, մայրն իրեն շատ վատ է զգացել, քանի որ արդեն 3 օր չի ընդունել նշանակված դեղերը։ Ինքը զանգել է ընկերներին և փորձել գտնել գումար՝ մոր համար դեղորայք գնելու նպատակով։ Սակայն ըն​կերները նրան օգնել չեն կարողացել, և նա որոշել է այդ գումարը հայթայթել այլ եղանակով։ Իր հետ վերցնելով խոհանոցային դանակ՝ ժամը 13։15-ին դուրս է եկել տանից։ Տերյան փոխոցում նկատելով թանկարժեք հա​գուս​տով և պայուսակով կնոջ՝ հարձակվել է նրա վրա և պահանջել հանձնել պայուսակը՝ այլապես սպառնալով կտրել կնոջ կոկորդը։ Սակայն կինը դիմադրել է և չի տվել պայուսակը։ Այդ ժամանակ նրան է մոտեցել իր ընկեր Դավիթ Ավագյանը և խլել կնոջ ձեռքի պայուսակը։ Նրանք, վազելով, մոտեցել են Դ.Ավագյանի՝ Մոս​կովյան փողոցում կայանած մեքենային, նստել մեքենան և արագորեն հեռացել այդտեղից։ Մեքենայի մեջ նա բացել է պայուսակը և այնտեղ հայտաբերել է «iPhone X» մոդելի հեռախոս և 120.000 ՀՀ դրամ գումար, որից 30.000 ՀՀ դրամը հանձնել է Դ.Ավագյանին։ Դ.Ավագյանին է տվել նաև պայուսակը։ Իր մոտ մնացած 90.000 ՀՀ դրամով գնել է մորն անհրաժեշտ դեղորայքը։ 2018 թվականի օգոստոսի 5-ին նա և Դ.Ավագյանը 300.000 ՀՀ դրամով «iPhone X» մոդելի հեռախոսը վաճառել են իրենց անծանոթ անձի, որի մասին տեղեկություն չու​նեն։ Վաճառքից ստացված գումարը նրանք բաժանել են 2 մասի՝ յուրաքանչյուրին՝ 150.000 ՀՀ դրամ։

Մեղադրյալ Դավիթ Սպարտակի Ավագյանի ցուցմունքն այն մասին, որ Վարդգես Սիմոնյանն իր ընկերն է, ում հետ մտերիմ հարաբերությունների մեջ է շատ վաղուց։ 2018 թվականի օգոստոսի 4-ին՝ ժամը 13։30-ին դուրս է եկել քաղաքում զբոսնելու և այդ ընթացքում Տերյան փողոցում նկատել է, որ իր ընկեր Վ.Սիմոնյանը դանակով սպառնում է մի կնոջ։ Մոտենալով, հասկացել է, որ Վ.Սիմոնյանը ցանկանում է տիրանալ կնոջ պայու​սակին։ Նա ցանկացել է օգնել իր ընկերոջը և այդ պատճառով կնոջ ձեռքից խլել է պայուսակը։ Ապա նրանք իր (Դ.Ավագյանի) առաջարկով վազել են դեպի Դ.Ավագյանի՝ Մոսկովյան փողոցում կայանած մեքենան և արագ հեռացել։ Ճանապարհին Վ.Սիմոնյանը պատմել է մոր վատառողջ լինելու մասին և ասել, որ մոր դե​ղերի համար գումար է անհրաժեշտ, իսկ ինքը այլ եղանակով գումար հայթայթել չի կարողացել։ Ապա Վ.Սի​մոնյանը բացել է պայուսակը և այնտեղ հայտնաբերել «iPhone X» մոդելի հեռախոս և 120.000 ՀՀ դրամ գումար, որից 30.000 ՀՀ դրամը՝ պայուսակով հանդերձ, հանձնել է իրեն։ Վ.Սիմոնյանը շտապել է դեղորայք գնելու, որպեսզի հասցնի մորը, և նրանք պայմանավորվել են հանդիպել հաջորդ օրը՝ «iPhone X» մոդելի հեռա​խոսը վաճառելու համար։ Պայմանավորվածության համաձայն, նրանք հանդիպել են 2018 թվականի օգոստոսի 5-ին՝ ժամը 11։30-ին, իսկ ժամը 17։00-ի սահմաններում հեռախոսը վաճառել են պատահական անցորդի 300.000 ՀՀ դրամով, որն էլ բաժանել են 2 մասի։

Տուժող Ալինա Սլավայի Պապյանի ցուցմունքն այն մասին, որ 2018 թվականի օգոստոսի 4-ին՝ ժամը 14։00-ին, դուրս է եկել իրեն պատկանող տուրիստական գործակալությունից և քայլել դեպի իր մեքենան, որը կայանած է եղել Տերյան փողոցում։ Այդ պահին իր վրա է հարձակվել մի տղամարդ (Վ.Սիմոնյանը) և դանակի սպառնալիքով պահանջել է իրեն տալ ձեռքի պայուսակը՝ հակառակ դեպքում սպառնալով կտրել կոկորդը։ Նա սկզբում դիմադրել է, սակայն հետո նրանց է մոտեցել մի տղամարդ (Դ.Ավագյանը), ով, ըստ ամենայնի, ճա​նա​չում էր իր վրա հարձակված տղամարդուն, և, օգտվելով ստեղծված իրավիճակից, խլել է իր պայուսակը։ Հետո այդ երկու տղամարդիկ վազելով հեռացել են այդտեղից։ Պայուսակում եղել է իր «iPhone X» մոդելի հեռախոսը և 120.000 ՀՀ դրամ գումար։ Ըստ Ա.Պապյանի, հեռախոսը գնել էր մոտավորապես 10 ամիս առաջ 400.000 ՀՀ դրամով, իսկ պայուսակը գնել էր 2 ամիս առաջ՝ 150.000 ՀՀ դրամով։

Որպես վկա հարցաքննված Լիանա Արսենի Գրիգորյանի ցուցմունքն այն մասին, որ 2018 թվականի օգոս​տոսի 4-ին՝ ժամը 14։00-ի սահմաններում, իր ընկերուհի Արմինե Նավասարդյանի հետ անցնելիս են եղել Տերյան փողոցով և նկատել են, որ ինչ-որ տղամարդ դանակով սպառնում է մի կնոջ։ Հետո տեսել են, թե ինչպես է նրանց մոտեցել մեկ այլ տղամարդ և խլել կնոջ ձեռքի պայուսակը։ Ապա տղամարդիկ վազելով հե​ռա​ցել են այդտեղից։ Նրանք մոտեցել են կնոջը և սկսել հանգստացրել նրան, հետո հարցրել են անունը և տեղե​կա​ցել, որ նրա անունն Ալինա է։ Մի փոքր հանգստանալուց հետո նրանք Ալինային ուղեկցել են դեպի մեքենան, որպեսզի վերջինս գնա ոստիկանություն։

Որպես վկա հարցաքննված Արմինե Արտակի Նավասարդյանի ցուցմունքն այն մասին, որ 2018 թվա​կա​նի օգոստոսի 4-ին՝ ժամը 14։00-ի սահմաններում, ինքը և իր ընկերուհի Լիանա Գրիգորյանը քայլում էին Տերյան փողոցով, երբ տեսել են, որ ինչ-որ տղամարդ դանակով սպառնում է մի կնոջ։ Այդ ժամանակ ինքը և ընկերուհին ցանկացել են մոտենալ, սակայն վախեցել են։ Հետո տեսել են, թե ինչպես է նրանց մոտեցել մեկ այլ տղամարդ և խլել կնոջ ձեռքի պայուսակը։ Ապա տղամարդիկ վազելով հեռացել են այդտեղից։ Նրանք մոտեցել են կնոջը, սկսել հանգստացնել և այդ ընթացքում իմացել են անունը՝ Ալինա։ Մի փոքր հանգստանալուց հետո նրանք Ալինային ուղեկցել են դեպի մեքենան, որպեսզի վերջինս գնա ոստիկանություն։

Որպես վկա հարցաքննված Իրինա Հովսեփի Սիմոնյանի ցուցմունքն այն մասին, որ նա Վ.Սիմոնյանի մայրն է։ Որդու հետ բնակվում են ք. Երևանում գտնվող իրենց տանը։ Տառապում է երիկամների անբուժելի հի​վան​դությամբ և սիստեմատիկաբար դեղեր է ընդունում։ Սակայն վերջին շրջանում ֆինանսական սուղ միջոց​նե​րի պատճառով չեն կարողացել գնել իր դեղերը, ինչի հետևանքով իր վիճակն ավելի է բարդացել։ 2018 թվա​կա​նի օգոստոսի 4-ին իրեն շատ վատ է զգացել, չի կարողացել անգամ վեր կենալ անկողնուց։ Այդ մասին տե​ղե​կացրել է որդուն՝ Վ.Սիմոնյանին, ինչից մի քանի ժամ անց որդին տնից դուրս է եկել։ Ժամը 16։00-ի սահ​ման​ներում որդին վերադարձել է՝ իր հետ բերելով անհրաժեշտ դեղորայքը։ Նրա այն հարցին, թե որտեղի՞ց է գու​մար գտել դեղերի համար, որդին պատասխանել է, որ գումարը պարտքով է վերցրել իր ընկերներից մեկից, ում մայրը չի ճանաչում։ Ի.Սիմոնյանը նաև հայտնել է, որ որդին ամբողջ օրը տագնապային վիճակի մեջ է եղել։

Մեղադրյալ Վարդգես Հրաչի Սիմոնյանի լրացուցիչ ցուցմունքն այն մասին, որ 2018 թվականի օգոստոսի 10-ին զանգել է իր ծանոթ Խորեն Սարգսյանին և պատվիրել նրան սպանել Տիգրան Աղաբաբյանին։ Ըստ Վ.Սի​մոնյանի՝ այդ օրը քննիչ Տիգրան Աղաբաբյանը սեռական բնույթի հայհոյանքներ էր հնչեցրել իր հասցեին, ինչը վիրավորել էր իր արժանապատվությունը։ Նա որոշել էր վրեժ լուծել և պատվիրել է Խ.Սարգսյանին սպանել Տ.Աղաբաբյանին, ինչի համար խոստացել էր նրան, որպես վարձատրություն, տալ 5.000 ԱՄՆ դոլար։ Սակայն Խ.Սարգսյանը համաձայնել է պատվերը կատարել միայն 10.000 ԱՄՆ դոլարի դիմաց, ինչին Վ.Սիմոնյանը հա​մա​ձայնել է։ Խոստացված գումարը Վ.Սիմոնյանը պետք է վճարեր իր ազատ արձակվելուց հետո, երբ կվա​ճա​ռեր իր բնակարանը։ Սակայն Խ.Սարգսյանը չի կարողացել պատվերը կատարել. Տ.Աղաբաբյանը ողջ է մնա​ցել։ Քննիչի այն հարցին, թե արդյոք Խ.Սարգսյանն իմացե՞լ է, որ այն անձը, ում պետք է սպաներ, քննիչ է, Վ.Սիմոնյանը պատասխանել է, որ Խ.Սարգսյանը չի իմացել այդ մասին։ Նա Խ.Սարգսյանին ասել է, որ Տ.Աղա​բաբյանի հետ գտնվում է թշնամական հարաբերությունների մեջ, և վերջինս կօգտվի ստեղծված առի​թից, որ նա անազատության մեջ է, և կվնասի իր հիվանդ մորը։ 

Մեղադրյալ Դավիթ Սպարտակի Ավագյանի լրացուցիչ ցուցմունքն այն մասին, որ նա չի ճանաչում Խո​րեն Սարգսյանին և չի իմացել, որ Վ.Սիմոնյանը պատվիրել է Խ.Սարգսյանին սպանել քննիչ Տ.Աղաբաբյանին։

Մեղադրյալ Խորեն Հակոբի Սարգսյանի ցուցմունքն այն մասին, որ նա և Վարդգես Սիմոնյանը վաղեմի ծանոթ​ներ են։ 2018 թվականի օգոստոսի 10-ին իրեն է զանգել Վ.Սիմոնյանը և ասել, որ գտնվում է անազա​տու​թյան մեջ և մտավախություն ունի, որ ոմն Տիգրան, ում հետ ինքը գտնվում է թշնամական հարաբերությունների մեջ, կարող է վնասել մորը, ընդհուպ սպանել։ Պատվիրել է իրեն սպանել Տիգրանին և խոստացել ազատվելուց և բնակարանը անհապաղ վաճառելուց հետո իրեն տալ 5.000 ԱՄՆ դոլար գումար։ Այնուհետև վստահեցրել է, որ իր՝ անազատության մեջ մնալը երկար չի տևի. առավելագույնը 1-2 ամիս։ Նա ժամանակ է խնդրել մտածելու համար, իսկ Վ.Սիմոնյանն ասել է, որ երկար ժամանակ սպասել չի կարող և կզանգի երեկոյան, ու եթե նա համաձայն լինի, կասի նաև Տիգրանի հասցեն։ Ըստ Խ.Սարգսյանի՝ նա սկզբում որոշել է մերժել, սակայն հետո, հաշվի առնելով այն հանգամանքը, որ ունի հիվանդ երեխա, ում վիճակն օրեցօր վատանում և նրան բուժում է անհրաժեշտ, որոշել է համաձայնել։ Պայմանավորվածության համաձայն, երեկոյան՝ ժամը 21։00-ին, նրան է զանգել Վ.Սիմոնյանը՝ իմանալու, թե համաձա՞յն է արդյոք Խ.Սարգսյանը, ինչին նա պատասխանել է, որ հա​մա​ձայն է, սակայն պատվերը կատարելուց հետո Վ.Սիմոնյանը պետք է վճարի ոչ թե 5.000, այլ 10.000 ԱՄՆ դոլար։ Սկզբում Վ.Սիմոնյանը չի համաձայնել, սակայն հետո ընդունել է պայմանը, և Խ.Սարգսյանին է տրա​մադրել Տ.Աղաբաբյանի բնակարանի հասցեն։ 2018 թվականի օգոստոսի 13-ին՝ ժամը 22։20-ին, երբ Տ.Աղա​բաբյանը տուն էր վերադառնում, շքամուտքում, իր մոտ պահվող հրազեն հանդիսացող «Մակարով» տեսակի ատրաճանակից կրակոցներ է արձակել վերջինիս ուղղությամբ, նետել ատրճանակը և շտապ հեռացել։ Հետո իմացել է, որ Տ.Աղաբաբյանը ողջ է մնացել, սակայն ծանր վիճակում տեղափոխվել է հիվանդանոց։ Քննիչի այն հարցին, թե արդյոք նա իմացե՞լ է, որ այն անձը, ում պետք է սպաներ, քննիչ է, Խ.Սարգսյանը պատասխանել է, որ չի իմացել, այդ մասին տեղեկացել է իրեն ձերբակալելուց հետո։ 

Քննիչի այն հարցին, թե որտեղի՞ց նրան ատրճանակը, Խ.Սարգսյանը հայտնել է, որ ժառանգություն է ստա​ցել իր պապից, և անօրինական է պահել այն իր մոտ։

Հարցաքննության ավարտին Խ.Սարգսյանն ասել է, որ զղջում է կատարվածի համար և պատրաստ է ամեն ինչ անել հանցագործությունը բացահայտելու համար։

Քննիչի որոշմամբ Տերյան փողոցում առկա տեսախցիկների առգրավված տեսագրության զննման ար​ձա​նագրությունը, որով հաստատվում են վկաների տված ցուցմունքները։

Քննիչի որոշմամբ նշանակված դատաբժշկական փորձաքննության արդյունքում տրված եզրա​կա​ցու​թյու​նը, համաձայն որի՝  Տ.Աղաբաբյանին պատճառեվել է կրծքավանդակի աջ կեսի, կրծքավանդակի խոռոչը թափանցող, հրազենային գնդակային կույր վիրավորում՝ կրծքավանդակի աջ կեսի դրսային մակերեսի շրջանի հրազենային գնդակային կույր վիրավորման մուտքի անցքի վերքի և կրծքավանդակի աջ կեսի դրսային մա​կե​րե​սի շրջանի արյունազեղման ձևով, որոնք ուղեկցվել են կրծքավանդակի աջ կեսի հյուսվածքների վնասումով, և պատճառվել է առողջությանը ծանր վնաս՝ կյանքին վտանգ սպառնացող։

Քննիչի որոշմամբ նշանակված ապրանքագիտական փորձաքննության արդյունքում տրված եզրակա​ցու​թյունը, որտեղ Ա.Պապյանի պայուսակը գնահատվել էր 130.000 ՀՀ դրամ։

ԴԱՏԱՔՆՆՈՒԹՅԱՆ ԸՆԹԱՑՔՈՒՄ ՀԵՏԱԶՈՏՎԱԾ ԱՊԱՑՈՒՅՑՆԵՐԸ

Ամբաստանյալներ Վ.Սիմոնյանը, Դ.Ավագյանը և Խ․ Սարգսյանը, վկաներ Լ.Գրիգորյանը և Ա.Նավա​սարդյանը պնդել են իրենց նախաքննական ցուցմունքները:

Հրապարկվել են տոժող Ա.Պապյանի և վկա Ի.Սիմոնյանի նախաքննական ցուցմունքները:

Դատարանում հետազոտվել են առգրավված տեսագրության զննման արձանագրությունը և փորձա​գետ​ների եզրակացությունները։

ՀԱՐՑԱԴՐՈՒՄՆԵՐ

ՀԱՐՑԱԴՐՈՒՄ 1.

Ինչպե՞ս պետք է որակվի Վարդգես Սիմոնյանի արարքը (արարքները): 
Հիմնավորե´ք պատասխանը: 

ՀԱՐՑԱԴՐՈՒՄ 2.

Ինչպե՞ս պետք է որակվի Դավիթ Ավագյանի արարքը (արարքները): 
Հիմնավորե´ք պատասխանը:

ՀԱՐՑԱԴՐՈՒՄ 3.

Ինչպե՞ս պետք է որակվի Խորեն Սարգսյանի արարքը (արարքները): 
Հիմնավորե´ք պատասխանը:

ՀԱՐՑԱԴՐՈՒՄ 4.

Անդրադառձե՛ք ամբաստանյալ Խորեն Սարգսյանի անձը բնութագրող հատկանիշներին՝ նշելով, թե դրանցից որո՞նք կարող են գնահատվել որպես մեղմացնող կամ ծանրացնող հան​գա​մանք: 
Հիմնավորե´ք պատասխանը:

ՀԱՐՑԱԴՐՈՒՄ 5.

Դատարանը ամբաստանյալ Վարդգես Սիմոնյանի նկատմամբ ազատազրկման ձևով պատիժ նշանակելիս պատիժ նշանակելու ինչպիսի՞ կանոններ պետք է կիրառի, ինչպե՞ս պետք է հաշվարկի վերջնական պատիժը և սահմանի դրա հաշվարկման սկիզբը։

